Ευρείας κλίμακας επιχείρηση πραγματοποιήθηκε από το πρωί της Δευτέρας στην περιοχή των Εξαρχείων για την εξάρθρωση κυκλώματος διακίνησης ναρκωτικών.

Μέχρι στιγμής έχουν συλληφθεί 12 άτομα, μεταξύ των οποίων δέκα αλλοδαποί, ένας Έλληνας και μία Ελληνίδα.

Από τις έρευνες εντοπίστηκαν και κατασχέθηκαν σημαντικές ποσότητες ναρκωτικών, κυρίως χασίς και κοκαΐνης, τυποποιημένες σε χιλιάδες μικροσυσκευασίες, έτοιμες προς διάθεση.

Κατασχέθηκαν επίσης όπλα, ζυγαριές ακριβείας, χρηματικά ποσά κ.ά.

Στο θέμα αναφέρθηκε από τη Βουλή ο αναπληρωτής υπουργός Προστασίας του Πολίτη, Νίκος Τόσκας, απαντώντας σε ερώτηση κατά τη διάρκεια του κοινοβουλευτικού ελέγχου.

Ο κ. Τόσκας υποστήριξε ότι η επιχείρηση δεν αποτέλεσε προϊόν πιέσεων των ημερών για την κατάσταση στα Εξάρχεια, αλλά ήταν αποτέλεσμα «συστηματικής δουλειάς» που πραγματοποιήθηκε «με αθόρυβο και χειρουργικό τρόπο».

«Θα έχουμε τάξη εκεί που πρέπει, δεν θέλουμε ασφάλεια στρατοπέδου συγκέντρωσης» είπε χαρακτηριστικά ο κ. Τόσκας.

Newsroom ΑΛΤΕΡ ΕΓΚΟ